मास्टर-की खो गई तो कभी नहीं खुलेगा, छोटे कमरों में बनते हैं 30 ग्राम से 400 किलो के ताले
Aligarh Tala - History and How It's Made | All You Need to Know यूपी निकाय चुनाव में अब अलीगढ़ के ताले की एंट्री हो गई है। ऐसा इसलिए क्योंकि 2 दिन पहले ही सीएम योगी ने चुनाव प्रचार के दौरान इसके राजनीतिक इस्तेमाल के बारे में बताया।
यूपी निकाय चुनाव में अब अलीगढ़ के ताले की एंट्री हो गई है। ऐसा इसलिए क्योंकि 2 दिन पहले ही सीएम योगी ने चुनाव प्रचार के दौरान इसके राजनीतिक इस्तेमाल के बारे में बताया। उन्होंने कहा, "अलीगढ़ के ताले का हमने सही इस्तेमाल किया। गुंडों और माफियाओं पर ताला लगा दिया। ताला, तालीम और तहजीब इस जिले की पहचान थी, लेकिन पिछली सरकारों ने इसे बंद करने का काम किया।"
सीएम के इन बयानों के बाद हम ताला नगरी इलाके से होते हुए एक ऐसी फैक्ट्री में पहुंचे, जहां हाथों से ताले बनाए जा रहे थे। वहां छोटी-छोटी चीजों को जोड़कर इतना मजबूत ताला बनाया जा रहा कि इसे तोड़ना मुश्किल ही नहीं नामुमकिन सा नजर आता है।
153 साल पहले अलीगढ़ में बना था पहला ताला
अलीगढ़ में ताला बनाने का इतिहास 153 साल पुराना है। साल 1870 में एक ब्रिटिश व्यापारी ने यहां आकर एक छोटी सी फैक्ट्री खोली। शुरुआत में ताले के पार्ट्स को इंग्लैंड से मंगाकर इसे फैक्ट्री में जोड़ते थे। उसके बाद तालों को देश में अलग-अलग जगह बेचा जाता था। धीरे-धीरे यह ताले देशभर में फेमस होने लगे।
जैसे ही इन तालों की डिमांड बढ़ने लगी, व्यापारी ने अलीगढ़ में ‘जॉनसंस एंड कंपनी’ नाम से एक फैक्ट्री खोली। अब तालों के पार्ट्स बाहर से नहीं मंगाए जाते बल्कि सभी चीजें अलीगढ़ में ही तैयार होने लगीं। इसके लिए आस-पास के हजारों कारीगरों को ताला बनाने की ट्रेनिंग भी दी गई। सबसे पहले लोहे के ताले से शुरुआत हुई, उसके बाद पीतल, तांबा और एलुमिनियम के भी ताले बनने लगे।
छोटे-छोटे पार्ट्स को जोड़कर बनाए जाते मजबूत ताले
गांव से साइकिल पर ताले रखकर बेचने जाते
ताले के कारीगर खैमू शर्मा बताते हैं, "उनके यहां तीन पीढ़ियों से ताला बनाने का काम चलता आ रहा है। पहले उनके दादाजी, फिर पिता और अब वो भी ताला बनाने का काम करते हैं। पहले दादाजी लोहे के ताले बनाते थे। अलीगढ़ शहर के करीब 30 किलोमीटर दूर दादाजी का गांव था। वो गांव में ताले बनाते उसके बाद साइकिल पर सारे ताले रखकर उसे शहर में बेचने आते थे।"
खैमू बताते हैं, "कई सालों तक हमारे घर पर लोहे के ताले का काम चलता रहा। जब पिताजी करीब 15 साल के हुए तब उन्होंने दादाजी से ये काम सीखा। पिताजी ने ही लोहे के ताले के अलावा पीतल के ताले बनाने शुरू किए। ऐसा इसलिए क्योंकि पीतल, लोहे से हल्का होता है। जिस वजह से इसे इस्तेमाल करना आसान हो जाता है।"
“अलीगढ़ के एक किलो वजन वाले लोहे के ताले की औसत कीमत 500 रुपए और पीतल के ताले की करीब 2000 रुपए होती है। वहीं चाइना से आए ताले इससे काफी सस्ते होते हैं। कई बार लोग बोलते थे कि ताला इतना महंगा है, तो लोग इसे खरीदेंगे भी या नहीं।
हमारे दिमाग में भी डर था। लेकिन धीरे-धीरे लोगों को अलीगढ़ के तालों की मजबूती की समझ होने लगी। अब तो ऐसा वक्त आ गया है कि घरों की सुरक्षा के लिए लोगों की पहली पसंद अलीगढ़ के ताले ही होते हैं।”
90 तरह के प्रोसेस से चेक होती ताले की मजबूती
अलीगढ़ के ताले की मजबूती की वजह है, उसका करीब 90 तरह के प्रोसेस से होकर गुजरना। सबसे पहले लोहे के गाटर में ताले को लगाकर लोहे की रॉड कुंदे में फंसाकर तोड़ा जाता है। ताले का कुंदा टूटे बगैर अगर रॉड मुड़ जाए, तो समझ लिया जाता है कि अब इसे बाजार में उतारा जा सकता है।
इसके अलावा पीतल के ताले मजबूती के लिए जाने जाते हैं। उस ताले की अंदर की फिटिंग भी पीतल की होती हैं, जिससे जो शहर समंदर के किनारे बसे हैं, वहां मौजूद हवा के साथ आने वाली नमी से ताले में जंग नहीं लगती। अलीगढ़ में कई जगह पर अब स्टील के ताले भी बनने लगे हैं। स्टील की बॉडी पीतल से भी ज्यादा मजबूत होती है।
अलीगढ़ ताले से है पीएम मोदी का स्पेशल कनेक्शन
सितंबर 2021 में पीएम नरेंद्र मोदी राजा महेंद्र प्रताप सिंह विश्वविद्यालय के शिलान्यास समारोह में अलीगढ़ पहुंचे। वहां उन्होंने कहा, “कल तक जो अलीगढ़ ताले के जरिए घरों की, दुकानों की रक्षा करता था। अब 21वीं सदी में वो मेरा अलीगढ़ हिंदुस्तान की सीमाओं की रक्षा का काम करेगा।”
इसके साथ ही वो अपने बचपन का एक किस्सा याद करते हुए कहते हैं कि उनके गांव में एक मुस्लिम आया करते थे। उनकी हमारे पिता जी से गहरी दोस्ती थी। वो मुस्लिम युवक अलीगढ़ के थे और गांव के आस-पास ताला बेचने आया करते थे। वो दिन भर जितना रुपया कमाते, उसे संभालने के लिए मेरे पिताजी के पास रख देते। 5-6 दिन बाद जब वो वापस जाते तो पिताजी से सारे रुपए लेकर अपनी ट्रेन से वापस निकल जाते।
पीएम मोदी आगे कहते हैं कि बचपन में वो यूपी आए नहीं थे पर यहां के अलीगढ़ से अच्छी तरह से परिचित थे। वो कहते हैं कि लोग अपने घर या दुकान की सुरक्षा के लिए अलीगढ़ के भरोसे रहते थे, क्योंकि यहां का ताला लगा होता तो लोग निश्चिंत हो जाते थे।
अयोध्या राम मंदिर के लिए पति-पत्नी ने बनाया 400 किलो का ताला
अलीगढ़ ज्वालापुरी के रहने वाले सत्यप्रकाश ने अपनी पत्नी रुक्मणी के साथ मिलकर दुनिया का सबसे बड़ा ताला बनाया है। उसकी लंबाई 10 फुट और चौड़ाई 6 फुट है। साथ ही ताले का वजन 400 किलो है। इस ताले को 30 किलो की चाबी से खोला और बंद किया जाता है।
इसकी लंबाई 4 फीट है। इस ताले को 1 लाख रुपए की लागत से बनाने में 6 महीने का समय लगा, जिस पर रामदरबार की आकृति भी उकेरी गई है। इस ताले को सत्यप्रकाश और उनकी पत्नी ने अयोध्या राम मंदिर के लिए तोहफे के तौर पर बनाया है। अगर सरकार की सहमति हुई तो राम मंदिर की सुरक्षा के लिए इसी ताले का इस्तेमाल किया जाएगा।
अलीगढ़ में बनता है कान्हा की जेल में लगने वाला ताला 
ऐसा माना जाता है कि भगवान कृष्ण का जन्म मथुरा जेल में हुआ था। उस जेल में आज तक जो ताले इस्तेमाल होते हैं वो अलीगढ़ के ही बने हुए हैं। उस पैटर्न का ताला आज भी अलीगढ़ की ताला फैक्ट्री में तैयार होता है।
एडवांस्ड तकनीक के जमाने में आज भी जेलों के लिए अलीगढ़ में हाथ से बनने वाले पैड लॉक तालों की ही डिमांड है। समय के साथ तालों का स्वरूप बेशक बदल गया है, लेकिन बनाने का तरीका आज तक नहीं बदला।
1 ताला 200 से ज्यादा लोगों को रोजगार देता है 
अब ये बताने की जरूरत नहीं कि आज भी देश के सबसे मजबूत ताले अलीगढ़ में बनते हैं। करीब 90 तरह के प्रोसेस से गुजर कर वही ताले आगे बढ़ाए जाते हैं जो इन सभी पैमानों पर खरे उतरते हैं। इस दौरान कई कारीगर अलग-अलग प्रोसेस से ताले को चेक भी करते हैं।
अलीगढ़ के ताला व्यापारी बताते हैं कि एक ताला बनने के प्रोसेस में करीब 200 लोगों को रोजगार मिलता है। यहां 6000 से ज्यादा मध्यम ताला बनाने के कारखाने हैं, जबकि 3000 से ज्यादा कुटीर उद्योग हैं। इन फैक्ट्री में करीब 2 लाख लोग ताला बनाने का काम करते हैं। अलीगढ़ में ताला इंडस्ट्री का सालाना टर्न ओवर 4000 करोड़ रुपए से भी ज्यादा है। वहीं 400 करोड़ के ताले अलीगढ़ से विदेशों में जाते हैं।